83. schôdza NR SR - 2.deň - B. popoludní
Dátum: 2023-02-02
Poslanec: Vašečka, Richard (OĽANO)
Druh vystúpenia: Vystúpenie v rozprave

163. Ďakujem veľmi pekne za slovo, pán podpredseda. Vážené kolegyne, kolegovia, návrh zákona, ktorý predkladám spolu s ďalšími predkladateľmi, ktorých mená aj prečítam, sú to poslanci Národnej rady v poradí Richard Vašečka, Martin Čepček, Anna Záborská, Radovan Marcinčin, Ján Szőllős, Milan Vetrák, Anna Andrejuvová, Lucia Drábiková, Marcel Mihalik, Peter Kremský, Marek Šefčík, Peter Liba, Richard Nemec, Jozef Lukáč, Katarína Hatráková a Milan Kuriak. Je to novelizácia zákon, Zákonníka práce, čiže zákona č. 311/2001 Z. z. Tento návrh zákona má niekoľko prívlastkov, môžete si vybrať, ktorý z vás, ktorý z nich je pre vás najbližším. Môžme ho nazvať sociálnym návrhom zákona, môžme ho nazvať prorodinným návrhom zákona, takisto je ekologický, je európsky, je ekonomický. Ale mohli by sme dodať aj prívlastok, že je korektný a takisto že je kompromisný. Cieľom tohto návrhu zákona je zlepšiť kvalitu života pre pracujúcich ľudí. Možno jeden z takých najcharakteristickejších prvkov je, že tento zákon nezavádza v zásade nič nového. Rešpektuje normálnosť, rešpektuje prirodzený beh vecí. Môžeme mať rôzne, rôzne predstavy o tom, že prečo máme sedemdňový týždeň, ale fakt je, že máme sedemdňový týždeň. Boli v dejinách všelijaké pokusy zmeniť to. Viete, že boli nejaké dekády až po Veľkej francúzskej revolúcii boli všelijaké pokusy zmeniť kalendár, ale zdá sa, že minimálne v dlhom časovom období pred nami aj vrátane súčasnosti je ten sedemdňový týždeň takým zaužívaným spôsobom. A sme naňho zvyknutí, je pre nás prirodzený. Tých sedem dní asi nemusím menovať, vieme ich vymenovať, ale vieme, že je to tak trocha delené. Že taký, začnem takým možno fórikom, že, že čo je horšie ako piatok trinásteho? Pondelok šestnásteho. Lebo pondelky majú ľudia menej radi ako piatky ešte, pretože v pondelok už skončil víkend. Je po víkende, ideme znova do práce na päť dní, pondelok až piatok. A v piatok večer je to fajn, aj keď je trinásteho, lebo máme pred sebou víkend. A víkend teda tvoria hlavne tie dva dni. Sobota a nedeľa. Nebolo to až tak dávno, keď bol šesť hodín, šesťdňový pracovný týždeň a keď ľudia pracovali pondelok až sobotu a mali teda voľno len v nedeľu. Dnes máme v podstate tak štandardne päťdňový pracovný týždeň a máme, máme, máme dva voľné dni, z ktorých nedeľa je vyslovene zadefinovaná v zákonoch aj v Zákonníku práce, ale aj napríklad v zákone o, hneď vám to poviem presne, zákone o štátnych sviatkoch v dňoch pracovného pokoja a pamätných dňoch, že všetky nedeľa, nedele sú dňami pracovného pokoja. Zákonník práce z toho vyvodzuje, že preto naozaj, len keď sú to, na to nevyhnutné dôvody, tak má byť pracovníkom buď nariadená, alebo dohodnutá s nimi práca. Teraz sa skúsim pristaviť pri tých jednotlivých prívlastkoch. Prečo je tento zákon sociálny? No ide o podmienky práce, podmienky v spoločnosti. Podľa viacerých prieskumov, môžme sa k nim dostať v rozprave, ak bude záujem, zamestnanci v maloobchode majú záujem, aby nedeľa nebola pre nich pracovným dňom. Podľa istého prieskumu, z ktorého budem citovať, je to až 88 % a takisto aj odborári už aj vo vyjadrení na tento súčasný návrh zákona reagovali tým, že podporujú tento návrh, pretože z hľadiska tých, ktorí zastupujú práva zamestnancov, a o tých nám ide, tak toto podporujú, lebo je to sociálne opatrenie. Treba povedať, že v maloobchode, o ktorom hovorím v tomto návrhu zákona, pracujú štatisticky vo výraznejšej miere ženy. Takže je to opatrenie, ktoré sa dotýka, je v prospech žien. Veľmi často v prospech matiek, ktoré ak je teda nedeľa pracovným dňom pre nich, aj keď je v skutočnosti dňom pracovného pokoja, tak sú oddelené od svojej rodiny. A to je teda, tým prechádzam k tomu druhému bodu, že je to návrh prorodinný, pretože rodiny môžu byť spolu. Je asi normálne, však to poznáte, že deti chodia tak štandardne do školy v pondelok až piatok. Že tá sobota, nedeľa sú dňami, keď, keď môžu byť spolu doma. Ja osobne som veľmi rád, keď nemusím cez víkend mať nejaké povinnosti mimo domu. Samozrejme, veľmi často sa tomu nevyhnem, ako aj mnohí z vás, ale snažím sa to tak chrániť si pre rodinu, pre manželku a pre deti. Nakoniec tento návrh je ekologický. Viete, že je veľký rozdiel, a zvlášť v dnešnej dobe, keď nejaký, nejaká budova je vykurovaná, osvetlená, je v nej nejaká prevádzka počas šiestich dní alebo siedmich dní. Proste ten, ten jeden deň robí v tom rozdiel a spotrebáva menej energie, vyrábame menej emisií. Je to ekologické. S tým sa pojí aj to, že je to ekologické, keď niekde nemusíte vysvecovať celý veľký obchodný dom. Povedzme, predstavte si takúto veľkú miestnosť, pravdepodobne ešte väčšiu, či v nej svietite alebo nie, tak je to rozdiel a odrazí sa to, zvlášť pri vysokých cenách energií, veľmi pozitívne na tej bilancii ekonomickej aj ekologickej. Nazval som tento zákon aj európskym. Chcel by som vám prečítať, ktoré krajiny v Európe majú zakázaný alebo obmedzený nedeľný predaj: Rakúsko, Nemecko, Francúzsko, Spojené kráľovstvo, Dánsko, Nórsko, Grécko, Malta, Španielsko či Poľsko. Sú to krajiny, ktoré majú toto opatrenie zavedené veľmi dlhodobo, a myslím, že väčšinu z nich by sme označili za vyspelé a mnohé z nich za ekonomicky oveľa silnejšie ako Slovensko. Slovensko v prieskumoch Eurostatu z roku 2014, ukazovalo sa, že má najväčší podiel nedeľnej práce. Myslím si, že to nie je známka nejakej prosperity alebo úspechu, ale naopak, že je škoda, že to takto je. Že Slováci robia alebo musia robiť aj v nedeľu. Čo sa týka korektnosti tohto zákona, tak korektne politicky, možno ste prekvapení, že v čom, že my sme, samozrejme, mali v Národnej rade viaceré návrhy zákonov. Aj pán poslanec Čepček predkladal návrh zákona, aj ďalší kolegovia, myslím, že pán poslanec Podmanický počas tohto volebného obdobia, ktoré sa týkali... (Prerušenie vystúpenia predsedajúcim.) Pčolinský Peter, podpredseda NR SR Pani poslankyňa Tabák. Vašečka, Richard, poslanec NR SR ... obmedzenia nedeľnej práce, a my z poslaneckého klubu OĽANO aj konkrétne zo strany Kresťanská únia sme korektne, politicky korektne nehlasovali za tieto návrhy, ktoré boli opozičné, pretože to vetovala strana SaS, s ktorou sme boli v koalícii. Pamätám si tuto som stál pri týchto dverách s pánom predsedom Sulíkom a bavili sme sa o tom, keď sa tak obával, že napriek tomu, že je to v rámci koalície, neni, nie je to dohodnuté, že budeme hlasovať za. My sme sa zdržali, nehlasovali sme za. Naši voliči nám to vyčítali, ale my sme boli korektní. Pretože to bola dohoda. My dohody držíme. SaS sa, bohužiaľ, v septembri alebo ešte koncom augusta porúčala z koalície a v súčasnosti tento návrh zákona v koalícii nikto nevetoval, tak sme ho predložili. Dokonca sme boli natoľko korektní, že hoci sme ho predložili vlastne na septembrovú schôdzu, tak sme ho posúvali, pokiaľ sa dohodnú dôležité veci, ako napríklad rozpočet. Pretože nám nejde o to, aby sme si pretláčali nejakú agendu alebo za každú cenu to tam dali, zahlasovali hlava-nehlava. Ide nám naozaj o dobro Slovenska, o dobro občanov. Rozpočet bol veľmi dôležitý. Dokázali sme ustúpiť. A teraz sme tu s tým návrhom v prvom čítaní, nech sa ukáže, keď môžme korektne tento návrh zákona predložiť, môžme zaňho hlasovať, ako páni poslanci, panie poslankyne sa rozhodnú, ako budú, ako budú hlasovať, ako vyjadria vôľu svojich voličov. Podľa prieskumov, ja viem, že prieskumy sú ošemetné, ale podľa prieskumov väčšia časť buď jasne podporuje, alebo si to vie predstaviť, že obchody budú otvorené v pondelok až sobotu a že v nedeľu teda bude naozaj deň pracovnej poho... pokoja pre tých zamestnancov. Ešte jednu vec, ktorú by som povedal k tomu je, že, ktorú som spomínal, že tento návrh je kompromisný, že nejde o také jednoduché a absolútne uzatvorenie obchodov, respektíve o nemožnosť zamestnávať zamestnancov. Je, sú tam výnimky. Tie výnimky sú tam preto, lebo sme sa o tom bavili aj v rámci koalície, napríklad komunikoval som aj s pánom ministrom Krajniakom, ktorý je minister práce, sociálnych vecí a rodiny. Rozprávali sme sa s ďalšími partnermi z koalície, sú aj niektorí spolupredkladatelia tohto návrhu zákona, napríklad zo SME RODINA pán poslanec Lukáč. A dohodli sme sa, že už priamo do prvého čítania dáme do návrhu, že nedeľa teda bude dňom pracovného pokoja v maloobchode, ale tri nedele pred Vianocami, teda tak klasicky zlatá, strieborná, bronzová bude môcť byť obchod otvorený a bude môcť zamestná... dohodnúť zamestnanie s tými zamestnancami. A takisto na základe príkladu napríklad z Nemecka alebo iných krajín, že aj posledná nedeľa v auguste, teda pred začiatkom školského roka, keď sa ľudia vrátia z dovoleniek, vracajú z dovoleniek, tak bude tiež možnosť mať otvorené. Pretože pamätáme na potreby obyvateľstva, na výnimočné situácie, ktoré sú odôvodnené. Nakoniec nie je to príkaz, že musí byť otvorené, ale môže, môže byť, môžu byť zamest... môžu vykonávať zamestnanie títo, títo zamestnanci. Možno sme si, ste si všimli, že som nejakým spôsobom neuvádzal to, čo nám niekedy tak pripisujú, že vy chcete zavrieť obchody, aby ľudia, ľudia chodili do kostola. Ja vám poviem jednu vec, že ja si ani neviem predstaviť, že mi taká, taká myšlienka skrsla v hlave. Skutočne, ja osobne pre seba ako veriaci človek, veriaci kresťan a katolík, ja tento zákon nepotrebujem. Obchody sú otvorené, v poriadku. Pre mňa to nemá žiadnu spojitosť s tým, či ja budem chodiť do kostola, alebo nebudem chodiť do kostola. Je fakt, že ak niekto celú nedeľu v nedeľu pracuje, aj keď nemyslím si, že má šestnástku asi pravdepodobne, tak môže mať problém s tým, ale to sa dá vyriešiť, samozrejme. Čiže tento dôvod tam nie je. Niekto povie, no dobre, ale prečo je to nedeľa? Neviem, či by sme obviňovali komunistov, boli tu rôzne debaty za posledné dni o tom, že komunisti boli nejakí nábožensky založení, že to boli nejakí oddaní kresťania. Ak si dobre pamätáte, väčšina z nás, tak vás tu vidím vekovo, si to pamätá ešte celkom dobre, ponáhľali sme sa, aby sme v sobotu do jedenástej, do dvanástej stihli ešte nakúpiť v obchode, ak sme niečo chceli, lebo zatvoria a otvorilo sa až v pondelok ráno. Sobotu popoludní a v nedeľu bolo zatvorené. A viete prečo? Nebolo to, samozrejme, náboženské. Veď komunistický režim bol v podstate ateistický. A bolo to sociálne, bolo to socialistické. Proste nie je to potrebné. Pretože viete, ak obmedzíte výrobu napríklad v automobilke, kde bežia nejaké procesy a niečo sa nahrieva a tak ďalej, tak ak vyrábajú v určitom objeme sedem dní, tak je to viac ako šesť dní. Ale ak predávate v obchode, ak máte ponuku, tak ľudia si ten tovar kúpia za šesť dní, ktorí by si kúpili za sedem dní. Samozrejme, niekto povie, vždy keď človek ide do obchodu navyše, tak vzniká nadspotreba, nadspotreba poháňa, poháňa ekonomiku. Spotreba je dobrá. Spotreba poháňa ekonomiku, na druhej strane nie je nevyhnutné za cenu ľudí, ktorí nemôžu byť so svojimi rodinami, tlačiť ich do niečoho, čo je konzum. Viete, keby naozaj nebola ešte voľná sobota, že by si ľudia nemohli aj mimo pracovnej doby nakúpiť, tak by som bral niektoré argumenty, že ale ja pracujem tvrdo celý týždeň, nemám si kedy nakúpiť. Našťastie víkend je aj sobota, aj nedeľa. Ja by som vás chcel poprosiť, aby sme sa nad týmto zákonom zamysleli a porozmýšľali, ako pomôcť ľuďom. Ak máte nejaké otázky alebo návrhy, teraz je prvé čítanie, môžte povedať. A do druhého čítania, o ktoré vás žiadam, aby ste ho posunuli, tak si môžme sadnúť a porozprávať sa. My máme konkrétne dohodnuté s pánom poslancom Kremským, ktorý je predsedom hospodárskeho výboru, ktorý je aj spolupredkladateľom, dohodnuté stretnutie s obchodníkmi, kde by sme chceli do druhého, do prípadného druhého čítania zapracovať ešte ak by tam boli nejaké, nejaké pripomienky. Takisto budem veľmi pozorne počúvať rozpravu. Ešte by som chcel zdôrazniť, pán poslanec Čepček, ktorý mal vlastný návrh, návrh zákona, tak sme sa dohodli a on ten svoj posunul a my sme podali potom spoločný. Takže bola tu taká spolupráca, za ktorú som vďačný a vážim si to. A bolo to práve z toho dôvodu, aby tento návrh v prospech ľudí, aby mohol prejsť. Ďakujem.